paragraph_text: Glavni lik, Bjartur, nakon dugogodišnjeg teškog rada na tuđem imanju, uspijeva dobiti kredit za kupnju vlastitog majura. Iako je mjesto na zlu glasu, zbog demonskih sila koje navodno još od poganskih vremena teroriziraju stanovnike, tvrdoglavi Bjartur ne vjeruje nikome i ni u što, stalo mu je samo do vlastitih ovaca i održanja teško izborene samostalnosti. Njegovi čvrsti stavovi i grubost počinju narušavati odnose u obitelji, krajnje siromaštvo i cjelodnevni naporni rad čine život gotovo nemogućim, a bolja budućnost se ne nazire.